子魚
作者：劉子翬
朝代：宋

paragraphs: 舊聞通印名，海錯珍莫踰。
火氣爍鱗鬣，鹵香泛庖厨。
泥泥子盈胞，鮮美禍所區。
生如粒芥微，多若囊粟儲。
他年想吞舟，勿輕此錙銖。
一咀命千百，雖甘汝安無。
窮冬孚乳時，罩䍡海爲虛。
含凍體猶僵，得潟味已渝。
虐戲等刳孕，淫刑幾戮孥。
人深襁褓恩，在物愛豈殊。
閩風易殺子，盥水沈其軀。
詎有惻怛心，旁推及豚魚。
相殘人獸均，自殘獸不如。
哦詩化蠻獠，因警饕餮徒。